text: Kolding Sygehus stopper livsfarlig hospitalsinfektion
  07 maj 2012 kl. 14.22
  Kolding Sygehus fejrer i disse dage en milepæl i arbejdet for større patientsikkerhed. Det er nu i 300 dage lykkedes helt at undgå en livsfarlig hospitalsinfektion.
  Infektionen er ellers kendt for at ramme patienter, der bliver behandlet med et kateter i blodbanen. Efter 300 dage uden infektioner har sygehuset nået et af de mål, der er fastsat i forbindelse med projektet Patientsikkert Sygehus, som Kolding deltager i sammen med fire andre danske hospitaler.
  - Vi har taget alle vores gamle vaner og rutiner og kigget dem efter i sømmene, og så har vi indført nogle nye systematikker, hvor vi løbende vurderer om hver enkelt patient fortsat har brug for kateteret, eller om det kan fjernes, siger ledende overlæge Lynge Kirkegaard.
  
  Flere sygehuse skal med
  Patientsikkert Sygehus er et samarbejde mellem TrygFonden, Danske Regioner og Dansk Selskab for Patientsikkerhed.
  I Region Syddanmark er det foreløbig kun Kolding Sygehus, der deltager i projekt Patientsikkert Sygehus, men ledelsen i Sygehus Lillebælt har besluttet at også de tre andre sygehuse i samarbejdet (Vejle, Fredericia og Middelfart) skal med i projektet. 
  De 300 dage uden infektioner blev fejret mandag, da medarbejderne fik overrakt et diplom.
  